钦定古今图书集成/历象汇编/历法典/第073卷 > 唐书 > 律历志序
## 钦定古今图书集成/历象汇编/历法典/第073卷 > 唐书 > 律历志序

历法尚矣。自尧命羲和历象日月星辰，以闰月定四
时成岁，其事略见于书。而夏、商、周以三统改正朔为
历，固已不同，而其法不传。至汉造历，始以八十一分
为统母，其数起于黄钟之龠盖，其法一本于律矣。其
后刘歆又以《春秋易象》推合其数，盖傅会之说也。至
唐一行始专用大衍之策，则历术又本于《易》矣。盖历起于数，数者自然之用也，其用无穷而无所不通，以
之于律、于《易》，皆可以合也。然其要在于候天地之气，
以知四时寒暑，而仰察天日月星之行运，以相参合
而已。然四时寒暑无形而运于下，天日月星有象而
见于上，二者常动而不息。一有一无，出入升降，或迟
或疾，不相为谋，其久而不能无差忒者，势使之然也。
故为历者，其始未尝不精密，而其后多疏而不合，亦
理之然也。不合，则屡变其法以求之，自尧、舜、三代以
来，历未尝同也。